ନୂଆଦିଲ୍ଲୀଃ କରୋନା ମହାମାରୀ ଠାରୁ ଦୂରେଇ ରହିବା ପାଇଁ ଯେତେସବୁ ସାବଧାନତା ଅବଲମ୍ବନ କରାଯାଉଛି, ସେଥିରୁ ହାତ ସାନିଟାଇଜ୍ କରିବା ସବୁଠାରୁ ଉତ୍ତମ ବାଟ। ଏଥିପାଇଁ ସରକାର ମଧ୍ୟ ବାରମ୍ବାର ସଚେତନ କରୁଛନ୍ତି। ତେଣୁ ଘରେ ହେଉ କି ଅଫିସ୍ରେ ଅବା ସର୍ବସାଧାରଣ ସ୍ଥାନ କିମ୍ବା ସ୍କୁଲ୍, କଲେଜ ସବୁଠି ସମସ୍ତେ ହ୍ୟାଣ୍ଡ ସାନିଟାଇଜର୍ ବ୍ୟବହାର କରୁଛନ୍ତି। କିନ୍ତୁ ଏଇ ହ୍ୟାଣ୍ଡ ସାନିଟାଇଜର ଯେ ଆପଣଙ୍କ ପିଲାଙ୍କ ପାଇଁ କ୍ଷତିକାରକ ହୋଇପାରେ, ତାହା ହୁଏତ ଆପଣ ଜାଣିନଥିବେ। ହ୍ୟାଣ୍ଡ ସାଇନିଟାଇଜର ଉପରେ ସଦ୍ୟ ପ୍ରକାଶିତ ଏକ ଗବେଷଣାରେ ଏପରି ତଥ୍ୟ ସାମ୍ନାକୁ ଆସିଛି। ହ୍ୟାଣ୍ଡ ସାନିଟାଜର ପିଲାମାନଙ୍କ ଆଖି ଉପରେ କୁ ପ୍ରଭାବ ପକାଇଥାଏ ବୋଲି ଏହି ଗବେଷଣାରୁ ଜଣାପଡ଼ିଛି।
ଚକ୍ଷ୍ୟୁ ଚିକିତ୍ସା ବିଜ୍ଞାନ ସମ୍ପର୍କିତ ଗବେଷଣା ରିପୋର୍ଟ ଥିବା ଜାମା ଅପ୍ଥାଲମୋଲୋଜି(JAMA Ophthalmology) ନାମକ ଏକ ପତ୍ରିକାରେ ଏହି ଗବେଷଣା ରିପୋର୍ଟ ପ୍ରକାଶ ପାଇଛି। ଜାନୁଆରୀ ୨୧ ତାରିଖରେ ପ୍ରକାଶ ପାଇଥିବା ରିପୋର୍ଟରେ ହ୍ୟାଣ୍ଡ ସାନିଟାଇଜରର ଏପରି କୁପରିଣାମ ସମ୍ପର୍କରେ ବିସ୍ତାର ଭାବରେ କୁହାଯାଇଛି।
ଯେଉଁ ପିଲାମାନେ ହ୍ୟାଣ୍ଡ ସାନିଟାଇଜରକୁ ଭୁଲ୍ ବଶତଃ ଆଖି ସଂସ୍ପର୍ଶରେ ଆଣିଥିଲେ, ସେମାନଙ୍କ ଆଖିରେ ସମସ୍ୟା ଦେଖାଇ ଦେଇଛି। ଏଥିରେ ଥିବା ରାସାୟନିକ ପଦାର୍ଥ ସେମାନଙ୍କ ଆଖିକୁ ଭୟଙ୍କର ଭାବେ କ୍ଷତି ପହଞ୍ଚାଇଛି।
ଫ୍ରେଞ୍ଚ୍ ପୋଏଜନ କଣ୍ଟ୍ରୋଲ ସେଣ୍ଟରର ତଥ୍ୟ ଅନୁସାରେ, ହ୍ୟାଣ୍ଡ ସାନିଟାଇଜର ବ୍ୟବହାର ଦ୍ୱାରା ଏପ୍ରିଲ ୧ ତାରିଖରୁ ଠାରୁ ଅଗଷ୍ଟ ୨୪ ତାରିଖ ୨୦୨୦ ମଧ୍ୟରେ ସର୍ବାଧିକ ଥର ପିଲାମାନଙ୍କ ଆଖିକୁ ଆଘାତ ପହଞ୍ଚିଛି। ପୂର୍ବ ବର୍ଷ ତୁଳନାରେ ଏବର୍ଷ ଏହି ମାମଲା ୭ ଗୁଣ ଅଧିକ ହୋଇଛି।
ତେବେ ଏକଥାକୁ ମଧ୍ୟ ଧ୍ୟାନ ରଖିବାକୁ ହେବ ଯେ ୨୦୧୯ ଶେଷ ଆଡ଼କୁ କରୋନା ଭାଇରସର ପ୍ରଭାବ ଦେଖିବାକୁ ମିଳିଥିଲ। ଏହାପରେ ସାନିଟାଇଜର୍ ବ୍ୟବହାରର ପରିମାଣ ମଧ୍ୟ ସେହି ଅନୁପାତରେ ବୃଦ୍ଧି ପାଇଥିଲା. ଯାହା ୨୦୧୯ରେ ହୋଇନଥିଲା। ତେଣୁ ସେହି ଦିଗରେ ଦେଖିଲେ ସାନିଟାଇଜରରେ ପ୍ରଭାବିତ ମାମଲା ନିଶ୍ଚିତ ଅଧିକ ହୋଇପାରେ।
